2014. nov. 18-án dr. Szarka Ernő írta:

**Komáromi Jenő**  
Nagy, mackós külsejű üveg-technikusa a Műegyetemnek.  
De atyaisten (és egy darabig versenyző) a MÁVAG-nál volt, nem tudom,   
hogyan és miért. Mindent ő csikart ki a MÁVAG-nál, és rá volt bízva a   
MÁVAG rabomobilja (busszal megfejelt Csepel). Rengeteg szövetségi   
rendezvényre ingyen megszerezte, rossz nyelvek szerint az egyéni   
bajnokságok 25-ös létszámát a MÁVAG buszának a létszáma alakította ki (a   
két elődöntő futamból 2x12 fő + a tavalyi bajnok). Ekkor alakult ki a   
legendás mondás: MÁVAG busszal megy a Jenő bácsi!  
A MÁVAG-gal pedig megvetette az irtáspusztai erdészházat, és   
levezényelte annak átalakítását turistaházzá.  
Amikor a sportág kezdett futásra átállni, nem tiltakozott, de nem   
indult többet versenyeken. Viszont szervezett, bemért, rajtoltatott,   
mindenütt ott volt - tömény szigorral. Akinek lejárt a sportorvosija,   
már indulhatott is haza.  
Legendásan goromba volt, és ez mintha jól is esett volna neki.  
Másodéves koromban (1960) laborgyakorlaton összetörtem egy nagyon   
értékes üveg összeállítást. Ára kb. apám kéthavi fizetésének felelt   
(volna) meg. A laborkárt a hallgató fizette.  
Elmentem Jenő bácsihoz, arra kérve, nézzen utána, hogyan lehetne olcsón   
beszerezni.  
Te barom, te marha, te hülye, miért nem tudsz vigyázni, mit érdekel ez   
engem - alig tudtam kisompolyogni. Az ajtóban utánam szólt: gyere vissza   
két hét múlva, megnézem, melyik tanszéken van még ilyen, azután lopd el!  
Két hét múlva kezembe nyomott egy vadonatúj készüléket - ő maga   
csinálta, esténként! Elment arra a tanszékre, ahol összetörtem az izét,   
a tanársegéd lerajzolta neki, miről van szó, Jenő bácsi - aki legendásan   
ügyes üveg-technikus volt - megcsinálta.  
Te barom, te marha, te hülye, miért nem tudtál vigyázni! Most aztán   
össze ne törd, míg felérsz a tanszékre!  
Hebegve hálálkodtam, akkor közölte: ha még tovább hálálkodom,   
valagba rúg.  
A további néhány évben ha véletlenül említeni mertem az esetet,   
életbe lépett a valagbarúgási fenyegetés.  
Szinte minden szövetségi rendezvényen ott volt, általában ő volt a   
jelentkeztető (sportorvosi, rajtengedély: teljes szigor!)  
Valamikor a hatvanas évek első felében eltűnt. Megtudtuk, hogy (mint   
szinte miden üveg-technikus) szívbeteg lett, le is százalékolták. Eladta   
a turista felszerelését, ott hagyta a BTSZ elnökségi tagságát.  
Kb. két év múlva kiderült, hogy szívének állapotában rendkívül pozitív   
változás áll be. Csökkentették a leszázalékolás mértékét, dolgozni   
kezdett, ha nem is üveg-technikusként, és megengedték neki, hogy nagyon   
lassan túrázni kezdjen. Jenő bácsi azonnal vett egy új bakancsot, elment   
Márianosztrára, és felsétált Nagyirtás-pusztára.  
Szép, könnyű kezdés két év szívbetegség és rengeteg fekvés után!  
Jenő bácsi, felérve Nagyirtás-pusztára, boldogan konstatálta, hogy   
minden rendben, csak kicsit megizzadt.  
Leült pihenni a padra, és nyúlt az elemózsia felé.  
5 perc múlva halott volt.  
Mivel a turistaház létesítésében, az egész MÁVAG turista életében Jenő   
bácsi jelentős szerepet töltött be, és tragikus (bár tulajdonképpen   
szép) halála is ott következett be, teljesen nyilvánvaló volt, hogy a   
turistaház felveszi a Komáromi Jenő turistaház nevet.  
Így hívták akkor is, amikor ide futott be Dixi magyar bajnoknak 1966-ban

Az általad küldött képen világosan felismerhető Komáromi Jenő ennyi   
nekrológot megérdemel tőlem!

No, mára ennyi jutott a sporttörténelemre!  
Üdv  
Ernő